
  PARLAMENTUL ROMÂNIEI
	COMISIA JURIDICĂ,

DE DISCIPLINĂ ŞI IMUNITĂŢI
	
	Bucureşti, 3 noiembrie 2009

PL.x. 508/2009


    
AVIZ

asupra proiectului de Lege pentru aprobarea Ordonanţei de urgenţă a Guvernului nr.77/2009 privind organizarea şi exploatarea jocurilor de noroc
În conformitate cu prevederile art.95 şi 115 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, în procedură de urgenţă, cu proiectul de Lege pentru aprobarea Ordonanţei de urgenţă a Guvernului nr.77/2009 privind organizarea şi exploatarea jocurilor de noroc, trimis cu adresa nr. PL.x.508 din 26 octombrie 2009 şi înregistrat cu nr. 31/956 din 27 octombrie 2009.

Senatul, în calitate de primă Cameră sesizată, a adoptat proiectul de lege în forma iniţială, ca urmare a depăşirii termenului de adoptare, în condiţiile art.115 alin.(5) teza a III-a din Constituţia României, republicată.

Camera Deputaţilor este Cameră decizională, în conformitate cu art. 75 alin. (1) şi (3) din Constituţia României, republicată şi cu art. 92 alin. (9) pct. 1 din Regulamentul Camerei Deputaţilor, republicat, cu modificările ulterioare.

Proiectul de lege are ca obiect de reglementare organizarea şi exploatarea activităţii de jocuri de noroc pe teritoriul României, în scopul perfecţionării actualelor reglementări, pentru a răspunde cât mai bine cerinţelor pieţei specifice. Actele normative care reglementează activitatea de jocuri de noroc nu mai corespund actualelor realităţi economice, tehnice şi conceptuale din acest domeniu. Taxa de autorizare percepută organizatorilor de jocuri de noroc în temeiul dispoziţiilor art.5 din Ordonanţa de urgenţă a Guvernului nr.69/1998 privind regimul de autorizare a activităţilor din domeniul jocurilor de noroc, cu completările şi modificările ulterioare, este nemodificată din anul 2000. Se impune modificarea nivelului de taxare a operatorilor economici din domeniul jocurilor de noroc.
Potrivit prevederilor art.61 din Regulamentul Camerei Deputaţilor, republicat, Comisia a dezbătut proiectul de lege  în şedinţa din 3 noiembrie  2009.

Membrii comisiei au examinat proiectul de lege supus avizării, expunerea de motive, avizul favorabil, cu unele propuneri de modificare, al Consiliului Economic şi Social, transmis cu adresa nr.1260 din 29 iunie 2009, precum şi avizul favorabil, cu observaţii şi propuneri, al Consiliului Legislativ, aviz cu nr.540 din 26 mai 2009. Au fost analizate în plenul Comisiei şi patru petiţii ale unor societăţi comerciale care desfăşoară activităţi de jocuri de noroc şi pariuri, înregistrate la Comisia juridică, de disciplină şi imunităţi cu nr. 716/25.08.2009, 763/07.09.2009, 761/07.09.2009, 762/07.09.2009. S-a hotărât trimiterea acestor petiţii, împreună cu avizul Comisiei juridice, de disciplină şi imunităţi, la Comisia pentru buget, finanţe şi bănci, care este sesizată în fond, urmând ca aceasta să decidă cu privire la oportunitatea punctelor de vedere formulate de către reprezentanţii celor patru societăţi comerciale.
În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea favorabilă a acestui proiect de lege.

În raport de obiectul şi conţinutul reglementării,  proiectul de lege  face parte din categoria legilor ordinare. 
                        PREŞEDINTE,                              SECRETAR,

                        Daniel Buda                              Gabriel Andronache
Consilier,

Rodica Penescu

